池陽醉歌贈匡廬處士姚巖傑
作者：顧雲
朝代：唐

paragraphs: 九華太守行春罷，高絳紅筵壓花榭。
四面繁英拂檻開，帖雪團霞墜枝亞。
空中焰若燒藍天，萬里滑靜無纖煙。
弦索緊快管聲脆，急曲碎拍聲相連。
主人憐才多傾興，許客酣歌露真性。
春酎香濃枝盞黏，一醉有時三日病。
黿潭鱗粉解不去，鴉嶺蘂花澆不醒。
肺枯似著爐鞲煽，腦熱如遭鎚鑿釘。
蒙溪先生梁公孫，忽然示我十軸文。
展開一卷讀一首，四顧特地無涯垠。
又開一軸讀一帙，酒病豁若風驅雲。
文鋒斡破造化窟，心刃掘出興亡根。
經疾史恙萬片恨，墨炙筆針如有神。
呵叱潘陸鄙瑣屑，提挈揚孟歸孔門。
時時說及開元理，家風颯颯吹人耳。
吳[兢]纂出升平源，十事分明鋪在紙。
裔孫才業今如此，誰人爲奏明天子。
鑾駕何當獵左馮，神鷹一擲望千里。
戲操狂翰涴蠻牋，傍人莫笑我率然。